b'\n_START_ARTICLE_\nKatariina Pantila\n_START_PARAGRAPH_\nKatariina Meri-Tuulia Pantila (ent. L\xc3\xb6nnqvist 2005\xe2\x80\x932008, o.s. Hyttinen; elokuu 1981 H\xc3\xa4meenlinna \xe2\x80\x93 8. maaliskuuta 2010 Turku) oli nokialainen sairaanhoitaja, joka tuomittiin 19. toukokuuta 2009 elinkautiseen vankeuteen murhasta ja murhan yrityksest\xc3\xa4._NEWLINE_Tampereen k\xc3\xa4r\xc3\xa4j\xc3\xa4oikeuden mukaan Pantila oli kes\xc3\xa4ll\xc3\xa4 2007 Yl\xc3\xb6j\xc3\xa4rvell\xc3\xa4 olevassa hoitolaitoksessa hoitajana toimiessaan murhannut siell\xc3\xa4 hoidettavana olleen kehitysvammaisen vanhuksen pist\xc3\xa4m\xc3\xa4ll\xc3\xa4 t\xc3\xa4h\xc3\xa4n insuliinia. H\xc3\xa4n oli my\xc3\xb6s yritt\xc3\xa4nyt murhata kahdeksan kuukauden ik\xc3\xa4isen sukulaislapsen insuliinilla samana kes\xc3\xa4n\xc3\xa4 nykyisen Yl\xc3\xb6j\xc3\xa4rven Kurussa. _NEWLINE_Pantilaa syytettiin my\xc3\xb6s pahoinpitelyist\xc3\xa4, kun h\xc3\xa4n syytt\xc3\xa4j\xc3\xa4n mukaan oli antanut potilaille l\xc3\xa4\xc3\xa4kitykseen kuulumattomia l\xc3\xa4\xc3\xa4keaineita. Pahoinpitelysyytteet k\xc3\xa4r\xc3\xa4j\xc3\xa4oikeus kuitenkin hylk\xc3\xa4si. Mielentilatutkimuksen mukaan Pantila oli teot tehdess\xc3\xa4\xc3\xa4n syyntakeinen, mutta h\xc3\xa4nell\xc3\xa4 oli tutkimuksen mukaan narsistinen persoonallisuush\xc3\xa4iri\xc3\xb6. Hovioikeus piti voimassa k\xc3\xa4r\xc3\xa4j\xc3\xa4oikeuden antaman elinkautisen tuomion._NEWLINE_Pantila l\xc3\xb6ydettiin kuolleena sellist\xc3\xa4\xc3\xa4n Turun vankilasta 8. maaliskuuta 2010, vain muutamia p\xc3\xa4ivi\xc3\xa4 hovioikeuden p\xc3\xa4\xc3\xa4t\xc3\xb6ksen j\xc3\xa4lkeen. Alibi uutisoi lehtens\xc3\xa4 numerossa 10/2012 Pantilan lesken syytt\xc3\xa4v\xc3\xa4n vankilan henkil\xc3\xb6kuntaa laiminly\xc3\xb6nneist\xc3\xa4 kuoleman yhteydess\xc3\xa4.'